চিন্নাস্বামী ট্রাজেডি নিয়ে কী বললেন বিরাট কোহলি?

স্পোর্টস ডেস্ক: প্রথমবার আইপিএল (IPL 2025) জয়ী রয়্যাল চ্যালেঞ্জার্স বেঙ্গালুরুর (RCB) বিজয়োৎসব দেখতে চিন্নাস্বামী স্টেডিয়ামে (Chinnaswamy Stadium) ভিড় জমিয়েছিলেন লক্ষ লক্ষ সমর্থক। ভিড়ের চাপে পদপিষ্ট হয়ে মৃত্যু হয়েছিল ১১ জনের এবং আহত হন ৭৫ জন। মর্মান্তিক ওই ঘটনা ঘটেছিল ৪ জুন। সেই ঘটনার তিন মাস পর প্রতিক্রিয়া দিলেন আরসিবি তথা ভারতের এক নম্বর ক্রিকেট তারকা বিরাট কোহলি (Virat Kohli)।

আরসিবি-র ওয়েবসাইটের মাধ্যমে বিরাট বলেন, “৪ জুন যে হৃদয়বিদারক ঘটনা ঘটেছে তার জন্য তৈরি থাকার মতো জীবনে কিছুই হতে পারে না। ফ্র্যাঞ্চাইজির ইতিহাসে যা সবথেকে আনন্দের মুহূর্ত হতে পারত, তা মর্মান্তিক হয়ে দাঁড়াল। যাঁরা তাঁদের পরিজনদের হারিয়েছেন এবং যে সমস্ত সমর্থক আহত হয়েছেন তাঁদের কথা ভেবেই চলেছি এবং প্রার্থনা করে চলেছি। আপনাদের ক্ষতি এখন আমাদের গল্পের অংশ হয়ে গিয়েছে। যত্ন, সম্মান এবং দায়িত্বের সঙ্গে আমরা একসঙ্গে এগিয়ে চলব।”

আরও পড়ুন: রোহিত-বিরাটের বিরুদ্ধে খেলবেন না প্যাট কামিন্স!

৪ জুনের ঘটনার পর তা সেই সংক্রান্ত বিষয়ে মুখ খুলছিল না বেঙ্গালুরু ফ্র্যাঞ্চাইজিও। অবশেষে দুর্গতদের পরিবারবর্গকে ২৫ লক্ষ টাকা করে ক্ষতিপূরণ ঘোষণা করে তারা। আরসিবি আরও জানায়, তারা বেঙ্গালুরু শহরে স্মারক নির্মাণ করাবে এবং এমন ঘটনা আর ঘটবে না আশ্বাস দিয়ে ছয় পয়েন্টের ইস্তেহার প্রকাশ করে।

তবে পদপিষ্টের ঘটনার পর চিন্নাস্বামী স্টেডিয়াম নিয়ে প্রশ্নচিহ্ন উঠে গিয়েছে। বিচার-বিভাগীয় কমিশনের রিপোর্টে বড় ধরনের ভিড় সামলানোর ক্ষেত্রে এই মাঠকে ‘অ-নিরাপদ’ এবং ‘অনুপযুক্ত’ হিসেবে তকমা দেওয়া হয়েছে। এর ফলে মেয়েদের বিশ্বকাপের ম্যাচ বেঙ্গালুরু থেকে নভি মুম্বইতে সরিয়ে নিয়ে যাওয়া হয়েছে। এমনকী স্থানীয় মহারাজা টি২০ ট্রফিও নভি মুম্বইতে নিয়ে যাওয়া হয়েছে।